Mornay du Plessis (doopname Morné André, gebore 16 Januarie 1909, Pretoria, oorlede begin Maart 1941, Kenia) was ’n Suid-Afrikaanse komponis, pianis, skilder en in die Tweede Wêreldoorlog ’n boordskutter en bomrigter. Du Plessis was een van die vyf kinders van ’n prokureur wat ten tyde van sy geboorte in Pretoria in die vennootskap Stegman Oosthuizen & Jackson gepraktiseer het. Vanaf sy geboortestad het sy ouers na Pietersburg (nou Polokwane) verhuis en in 1926, toe Du Plessis 17 was, het die gesin op die ou familieplaas in die distrik Steynsburg gaan boer. Hulle verblyf op die plaas was egter van korte duur, want in 1929 het Du Plessis se vader weer as prokureur begin praktiseer, dié keer op Port Alfred aan die Oos-Kaapse kus. In 1935 het sy vader ’n betrekking as regsadviseur van ’n tabakmaatskappy aanvaar. Du Plessis het by familie in die Transvaalse hoofstad loseer terwyl hy ’n leerling aan die Pretoria Boys’ High School was. Nadat hy in 1926 gematrikuleer het, het hy as tekenaar in die departement van waterwese in Pretoria begin werk.